b'\n_START_ARTICLE_\nXavier Villacrosse\n_START_SECTION_\n\xc3\x8enceputul activit\xc4\x83\xc8\x9bii\n_START_PARAGRAPH_\nN\xc4\x83scut \xc3\xaen Catalonia \xc3\xaen jurul anului 1790, Xavier Villacrosse a f\xc4\x83cut studii de arhitectur\xc4\x83 la Paris. La scurt timp dup\xc4\x83 terminarea studiilor, Villacrosse a venit \xc3\xaen \xc8\x9aara Rom\xc3\xa2neasc\xc4\x83 \xc3\xaen circumstan\xc8\x9be care nu sunt cunoscute. Beneficiind de o perioad\xc4\x83 de dezvoltare a construc\xc8\x9biilor de locuin\xc8\x9be \xc3\xaen stil occidental, care a avut loc \xc3\xaen perioada de dup\xc4\x83 revolu\xc8\x9bia din 1821 \xc8\x99i \xc3\xaen special \xc3\xaen perioada Regulamentului Organic, Villacrosse a ob\xc8\x9binut f\xc4\x83r\xc4\x83 mari dificult\xc4\x83\xc8\x9bi contracte pentru diferite construc\xc8\x9bii, devenind \xc3\xaen relativ scurt timp un arhitect cunoscut \xc3\xaen Bucure\xc8\x99ti.\n_START_SECTION_\nPrimele contracte de anvergur\xc4\x83\n_START_PARAGRAPH_\n\xc3\x8en 1822, domnitorul Grigore Ghica \xc3\xaencepe construc\xc8\x9bia unui nou palat pe terenurile sale din apropierea lacului Tei, \xc3\xaen locul unor foste case ale Ghicule\xc8\x99tilor, devastate de r\xc4\x83zboiul ruso-austro-turc din 1787-1792 \xc8\x99i \xc3\xaen care locuise, \xc3\xaen timpul revolu\xc8\x9biei din 1821, Alexandru Ipsilanti. Palatul construit \xc3\xaen stil clasic italian, a fost realizat dup\xc4\x83 planurile lui Xavier Villacrosse \xc8\x99i a fost decorat de pictorul italian Giacometti._NEWLINE_\xc3\x8en perioada 1812 - 1815, pe o parte a terenului pe care se afl\xc4\x83 ast\xc4\x83zi Palatul Republicii (fostul Palat Regal), Dinicu Golescu construise o cas\xc4\x83 care, cu cele 25 de camere ale ei, era la acea vreme una din cele mai mari \xc8\x99i mai frumoase din Bucure\xc8\x99ti. Dinicu Golescu a murit \xc3\xaen 1830 iar mo\xc8\x99tenitorii s\xc4\x83i au v\xc3\xa2ndut casa statului, generalul Pavel Kiseleff aprob\xc3\xa2nd \xc3\xaen acest scop 10.000 galbeni. \xc3\x8en palat s-a mutat Sfatul Administrativ (guvernul). \xc3\x8en 1837, Casa Golescu a fost transformat\xc4\x83 \xc3\xaen palat domnesc, lucr\xc4\x83rile fiind executate de Xavier Villacrosse care a p\xc4\x83strat arhitectura exterioar\xc4\x83 ini\xc8\x9bial\xc4\x83 precum \xc8\x99i ornamenta\xc8\x9biile exterioare cu basoreliefuri, frize \xc8\x99i capiteluri, realizate \xc3\xaen 1820 de sculptorul Karl Schmutzer._NEWLINE_\xc3\x8en timpul cutremurului din 1838, M\xc3\xa2n\xc4\x83stirea Radu Vod\xc4\x83 a fost ruinat\xc4\x83 de cutremur. \xc3\x8en 1839 este reparat\xc4\x83 \xc3\xaen \xc3\xaentregime de Iosif Weltz dup\xc4\x83 planurile lui Xavier Villacrosse \xc8\x99i Heinrich Feiser._NEWLINE_\xc3\x8en locul unde este ast\xc4\x83zi Ateneul Rom\xc3\xa2n, exista o biseric\xc4\x83 construit\xc4\x83 de Mihai Cantacuzino \xc3\xaen 1764. Biserica era \xc3\xaen stare proast\xc4\x83 \xc3\xaenc\xc4\x83 din 1793 \xc8\x99i a fost puternic avariat\xc4\x83 de cutremurul din 1838. Consultat asupra eventualelor repara\xc8\x9bii, Xavier Villacrosse a recomandat d\xc4\x83r\xc3\xa2marea \xc8\x99i refacerea turlei \xc8\x99i a zidului superior, dar avizul s\xc4\x83u nu a fost urmat. Biserica a continuat s\xc4\x83 se deterioreze, fiind abandonat\xc4\x83 \xc3\xaen 1863 \xc8\x99i d\xc4\x83r\xc3\xa2mat\xc4\x83 \xc3\xaen 1868. Catapeteasma care fusese sculptat\xc4\x83 la Vene\xc8\x9bia, a fost transferat\xc4\x83 la Biserica Alb\xc4\x83.\n_START_SECTION_\nArhitect \xc8\x99ef al ora\xc8\x99ului\n_START_PARAGRAPH_\nPentru problemele cu caracter tehnico-edilitar, sfatul or\xc4\x83\xc8\x99enesc conlucra cu \xe2\x80\x9earhitectonul Poli\xc8\x9biei Bucure\xc8\x99ti\xe2\x80\x9d numit, la \xc3\xaenceput de agie. Primul arhitecton sau maimarba\xc8\x99a a fost Josef Hartl, numit la 22 iunie 1831. Din 1834 s-a creat \xc3\xaen cadrul Sfatului o direc\xc8\x9bie arhitectonic\xc4\x83, al c\xc4\x83rei director a fost numit Michel Saejouand, urmat \xc3\xaen 1835 de Heinrich Faiser von Mentzen \xc3\x8en 1840 Xavier Villacrosse a fost numit arhitect \xc8\x99ef al ora\xc8\x99ului, func\xc8\x9bie pe care a \xc3\xaendeplinit-o p\xc3\xa2n\xc4\x83 \xc3\xaen 1848. Adjunctul lui a fost arhitectul Alexandru Hristea Or\xc4\x83scu._NEWLINE_Una din preocup\xc4\x83rile principale ale lui Xavier Vilacrosse a fost realizarea unui sediu al prim\xc4\x83riei, Casa Ora\xc8\x99ului. Cl\xc4\x83rirea, situat\xc4\x83 pe malul drept al D\xc3\xa2mbovi\xc8\x9bei, era proiectat\xc4\x83 de Xavier Villacrosse, care a supravegheat personal \xc8\x99i execu\xc8\x9bia. Placa de pe piatra de temelie, a\xc8\x99ezat\xc4\x83 la 6 septembrie 1842, cuprindea urm\xc4\x83torul text\xc2\xa0:_NEWLINE_Al. Dim. Ghica voevod \xc3\xaentru prea fericitele sale zile s-a cl\xc4\x83dit aceast\xc4\x83 Cas\xc4\x83 a Ora\xc8\x99ului, dup\xc4\x83 placul arhitectornului s\xc4\x83u Csavie Vilacros, de me\xc8\x99terul Andrei Stamate prin os\xc3\xa2rdia prezidentului Sfatului Or\xc4\x83\xc8\x99enesc dlui paharnicului \xc8\x99i cavalerului conte Scarlat Roset, si a m\xc4\x83dularilor acestui sfat dlui s\xc4\x83rdarului P\xc3\xa2rvu Asan, boierului de neam Theodor Balaban, negu\xc8\x9b\xc4\x83torului Ioan Iliad \xc8\x99i a secretarului acestui Sfat, dlui pitarului Const. Pencovici, \xc3\xaen pia\xc8\x9ba Grigore Ghica Voevod \xc3\xaen anul 1842, septembrie 1842, Bucure\xc8\x99ti._NEWLINE_Cl\xc4\x83direa se ianugureaz\xc4\x83 cu \xe2\x80\x9eceremonial deosebit\xe2\x80\x9d la 28 octombrie 1843. Cl\xc4\x83direa a rezistat incendiului din 1847, dar a fost d\xc4\x83r\xc3\xa2mat\xc4\x83 \xc3\xaen 1882 din cauza lucr\xc4\x83rilor de canalizare \xc8\x99i rectificare a cursului D\xc3\xa2mbovi\xc8\x9bei._NEWLINE_Villacrosse a fost de altfel singurul arhitect al capitalei care a reu\xc8\x99it s\xc4\x83 construiasc\xc4\x83 o cl\xc4\x83dire pentru prim\xc4\x83ria capitalei. Dup\xc4\x83 1882, prim\xc4\x83ria capitalei a func\xc8\x9bionat \xc3\xaen diferite cl\xc4\x83diri \xc3\xaenchiriate, sediul actual fiind de fapt \xc3\xaen cl\xc4\x83direa construit\xc4\x83 pentru Ministerul Lucr\xc4\x83rilor Publice._NEWLINE_Pe l\xc3\xa2ng\xc4\x83 activit\xc4\x83\xc8\x9bile de arhitect \xc8\x99ef al ora\xc8\x99ului, Xavier Villacrosse s-a ocupat \xc8\x99i de alte proiecte de arhitectur\xc4\x83. Astfel \xc3\xaen 1846-1852 se construie\xc8\x99te Teatrul cel Mare din Bucure\xc8\x99ti, construit pe un teren cump\xc4\x83rat de la boierul Meri\xc8\x99escu. Planurile teatrului au fost elaborate de arhitec\xc8\x9bii Xavier Villacrosse, Balsano \xc8\x99i Iacob Melik. Construc\xc8\x9bia a fost \xc3\xaencredin\xc8\x9bat\xc4\x83 arhitectului vienez A. Hefft, asistat de Karl Hartl, arhitectul ora\xc8\x99ului Ploie\xc8\x99ti.\n_START_SECTION_\nVia\xc8\x9ba de familie\n_START_PARAGRAPH_\n\xc3\x8en 1843 Xavier Villacrosee s-a \xc3\xaensurat cu Polixenia, fiica dragomanului Petros Serafim. Acesta \xc8\x99i-a \xc3\xaemp\xc4\x83r\xc8\x9bit averea, partea dinspre Strada Caraghiorghevici (azi strada Eugen Carada), care cuprindea hanul C\xc3\xa2mpineanu, fiind dat\xc4\x83 ca zestre fiicei sale Polixenia. Hanul, numit acum hanul Villacrosse, a func\xc8\x9bionat ca atare p\xc3\xa2n\xc4\x83 la realizarea pasajului Macca-Villacrosse.\n_START_SECTION_\nRealiz\xc4\x83ri dup\xc4\x83 1848\n_START_PARAGRAPH_\nDup\xc4\x83 eliberarea sa din func\xc8\x9bia de arhitect \xc8\x99ef, Xavier Villacrosse \xc8\x99i-a continuat activitatea de arhitect. Dintre realiz\xc4\x83rile sale din aceast\xc4\x83 perioad\xc4\x83 sunt de remarcat lucr\xc4\x83rile de refacere a diferitor biserici din Bucure\xc8\x99ti, tip de lucr\xc4\x83ri \xc3\xaen care se specializase._NEWLINE_Lucr\xc4\x83ri importante au fost cele pentru consolidarea bisericii Sf\xc3\xa2ntul Gheorghe Nou, construit\xc4\x83 de Constantin Br\xc3\xa2ncoveanu \xc3\xaen 1705-1707. Turla bisericii fusese grav avariat\xc4\x83 de cutremurul din 11 ianuarie 1838. Abia reparat\xc4\x83, biserica este din nou avariat\xc4\x83 de \xe2\x80\x9eFocul cel Mare\xe2\x80\x9d din 23 martie 1847 c\xc3\xa2nd a ars partea dinspre bulevard (pridvorul \xc8\x99i pronaosul). Refacerea a fost \xc3\xaenceput\xc4\x83 \xc3\xaen 1851 de c\xc4\x83tre Xavier Villacrosse \xc8\x99i \xc3\xaencheiat\xc4\x83 abia \xc3\xaen 1855, din cauza unor conflicte cu privire la corectitudinea stilistic\xc4\x83 a restaur\xc4\x83rii, \xc3\xaen special pe fa\xc8\x9bada vestic\xc4\x83. Cu aceast\xc4\x83 ocazie a fost ref\xc4\x83cut\xc4\x83 \xc8\x99i turla. Turla lui Villacrosse a fost deteriorat\xc4\x83 \xc3\xaenc\xc4\x83 o dat\xc4\x83 de cutremurul din 10 noiembrie 1940 fiind ref\xc4\x83cut\xc4\x83 \xc8\x99i consolidat\xc4\x83 de arhitectul Horia Teodoru._NEWLINE_Alt\xc4\x83 biseric\xc4\x83 de care s-a ocupat Xavier Villacrosse a fost Sf\xc3\xa2ntul Spiridon Nou, construit\xc4\x83 \xc3\xaen 1717. Ruinat\xc4\x83 de cutremurele din 1802 \xc8\x99i 1838, biserica a fost ref\xc4\x83cut\xc4\x83 \xc3\xaen stil neogotic cu materiale de calitate superioar\xc4\x83 \xc3\xaen 1852 \xe2\x80\x93 1858 de Xavier Villacrosse \xc8\x99i continuate dup\xc4\x83 moartea lui de L. Nifon, fiind sfin\xc8\x9bit\xc4\x83 de mitropolitul Nifon la 8 noiembrie 1860.\n_START_SECTION_\nEpilog\n_START_PARAGRAPH_\nXavier Villacrosse a murit \xc3\xaen 1855. Din anul urm\xc4\x83tor, uli\xc8\x9ba Ci\xc8\x99migiului, unde locuise, a fost numit\xc4\x83 Strada Villacrosse. Recuno\xc8\x99tin\xc8\x9ba bucure\xc8\x99tenilor a fost \xc3\xaens\xc4\x83 de scurt\xc4\x83 durat\xc4\x83. Dup\xc4\x83 c\xc3\xa2teva decenii numele a fost schimbat \xc3\xaen Strada Diaconeselor, pentru ca apoi s\xc4\x83 devin\xc4\x83 Strada Spiru Haret, nume pe care \xc3\xael are \xc8\x99i ast\xc4\x83zi.'